ኢትዮጵያ የ70 ሚሊዮን ዩሮ ብድር ተፈራረመች
ኢትዮጵያ ለኢንተርፕራይዞች የገንዘብ አቅርቦት የሚውል 70 ሚሊዮን ዩሮ ከአውሮፓ ኢንቨስትመንት ባንክ በብድር አገኘች።የገንዘብና የኢኮኖሚ ትብብር ሚኒስትር ዴኤታ አቶ አድማሱ ነበበ እና የአውሮፓ ኢንቨስትመንት ባንክ ምክትል ፕሬዝዳንት ፒምቫን ባሌኮም ስምምነቱን ፈርመዋል።   ሚኒስትር ዴኤታው አቶ አድማሱ እንደተናገሩት፤ የብድር ስምምነቱ ለአነስተኛና ጥቃቅን እንዲሁም ለመካከለኛ ኢንተርፕራይዞች የገንዘብ አቅርቦትን ለማሳደግ የሚውል ነው።የብድር ስምምነቱ "ኢንተርፕራይዞች ያለባቸውን የገንዘብ እጥረት ከመቅረፉም በላይ የስራ ዕቅድና ፕሮጀክቶችን ለማዘጋጀት፣ በስራ ወቅት የሚያጋጥማቸውን አደጋን ለመቆጣጠርና የስራ ጥራትን ለማረጋገጥ ያግዛል" ነው ያሉት።የአውሮፓ ኢንቨስትመንት ባንክ ምክትል ፕሬዚዳንት ፒምቫን ባሌኮም በበኩላቸው አነስተኛና ጥቃቅን እንዲሁም መካከለኛ ኢንተርፕራይዞች በአብዛኛው በቂ ገንዘብ አያገኙም፤ በመሆኑም የብድር ስምምነቱ ይህን ለማስተካከል ትልቅ ጠቀሜታ አለው ብለዋል።እንደዚህ አይነት የብድር ስምምነቶች ዘርፉን በዓለም አቀፍ ደረጃ ተወዳዳሪ ለማድረግና በዘርፉ የተሰማሩትን ግለሰቦችና ተቋማት ተጠቃሚነት ለማረጋገጥ እንደሚያግዝም ነው የተናገሩት።በቀጣይም ኢትዮጵያ በዘርፉ ለምታደርገው እንቅስቃሴ ባንኩ ድጋፉን አጠናክሮ እንደሚቀጥል ምክትል ፕሬዝዳንቱ አረጋግጠዋል-(ኢዜአ) ። 